DA Den Europæiske Unions Tidende C 212/2

Meddelelse om indledning af en antidumpingprocedure vedrørende importen af skruer, bolte, møtrikker og lignende varer af rustfrit stål med oprindelse i Folkerepublikken Kina, Indonesien, Malaysia, Filippinerne, Taiwan, Thailand og Vietnam

(2004/C 212/02)

Kommissionen har modtaget en klage i henhold til artikel 5 i Rådets forordning (EF) nr. 384/96 (1) (»grundforordningen«), hvori det hævdes, at skruer, bolte, møtrikker og lignende varer af rustfrit stål med oprindelse i Folkerepublikken Kina, Indonesien, Malaysia, Filippinerne, Taiwan, Thailand og Vietnam (»de pågældende lande«) importeres til dumpingpriser, hvorved EF-erhvervsgrenen forvoldes væsentlig skade.

1. Klage

Klagen blev indgivet den 15. juli 2004 af European Industrial Fastener Institute (EIFI) (»klageren«) på vegne af producenter, der tegner sig for en væsentlig del af Fællesskabets samlede produktion af skruer, bolte, møtrikker og lignende varer af rustfrit stål.

2. Vare

Den vare, der påstås indført til dumpingpriser, er skruer, bolte, møtrikker og lignende varer af rustfrit stål, som anvendes til mekanisk at samle to eller flere elementer, med oprindelse i Folkerepublikken Kina, Indonesien, Malaysia, Filippinerne, Taiwan, Thailand og Vietnam (»den pågældende vare«), normalt tariferet under KN-kode 7318 12 10, 7318 14 10, 7318 15 30, 7318 15 51, 7318 15 61, 7318 15 70 og 7318 16 30. Disse koder angives kun til orientering.

3. Påstand om dumping

For så vidt angår Malaysia, Taiwan og Thailand, er påstanden om dumping baseret på en sammenligning af den normale værdi fastsat på grundlag af hjemmemarkedspriserne i disse lande og eksportpriserne på den pågældende vare ved salg til Fællesskabet.

For så vidt angår Indonesien og Filippinerne, er påstanden om dumping baseret på en sammenligning af en beregnet normal værdi og eksportpriserne på den pågældende vare ved salg til Fællesskabet, da der ikke foreligger et tilstrækkeligt salg på hjemmemarkedet.

I betragtning af bestemmelserne i artikel 2, stk. 7, i grundforordningen fastsatte klageren den normale værdi for Folkerepublikken Kina og Vietnam på grundlag af prisen i et land med markedsøkonomi, jf. punkt 5.1.d) i denne meddelelse. Påstanden om dumping er baseret på en sammenligning af den således beregnede normale værdi og eksportpriserne på den pågældende vare ved salg til Fællesskabet.

På dette grundlag er de beregnede dumpingmargener betydelige for alle de pågældende eksportlande.

4. Påstand om skade

Klageren har fremlagt bevis for, at importen af den pågældende vare fra Folkerepublikken Kina, Indonesien, Malaysia, Filippinerne, Taiwan, Thailand og Vietnam samlet er steget i absolutte tal og målt i markedsandel.

Det påstås, at den importerede vares mængde og priser blandt andre konsekvenser har haft en negativ indvirkning på EF-erhvervsgrenens priser, hvilket har haft betydelige negative følger for dens finansielle situation, kapacitetsudnyttelse og beskæftigelse.

5. Procedure

Kommissionen har efter konsultationer i det rådgivende udvalg fastslået, at klagen er indgivet af eller på vegne af erhvervsgrenen i Fællesskabet, og at der foreligger tilstrækkelige beviser til at begrunde indledningen af en procedure, og indleder en undersøgelse i henhold til artikel 5 i grundforordningen.

5.1. Procedure for fastsættelse af dumping og skade

Undersøgelsen vil fastslå, om den pågældende vare med oprindelse i Folkerepublikken Kina, Indonesien, Malaysia, Filippinerne, Taiwan, Thailand og Vietnam importeres til dumpingpriser, og om denne dumping har forvoldt skade.

a) Stikprøver

I betragtning af det store antal parter, der er involveret i denne procedure, kan Kommissionen anvende stikprøver, jf. artikel 17 i grundforordningen.

i) Udtagning af stikprøver vedrørende eksportører og producenter i Folkerepublikken Kina og Taiwan

For at gøre det muligt for Kommissionen at afgøre, om det er nødvendigt at udtage stikprøver og i bekræftende fald at udtage disse, anmodes alle eksportører og producenter eller deres repræsentanter om at give sig til kende over for Kommissionen og afgive følgende oplysninger om deres selskab eller selskaber inden for den frist, der er fastsat i punkt 6.b)i) i denne meddelelse, og i det format, der er angivet i punkt 7 i denne meddelelse:

— navn, adresse, e-mail-adresse, telefon-, fax- og/eller telexnummer samt kontaktperson

— omsætningen i lokal valuta og den mængde (i tons) af den pågældende vare, der solgtes med henblik på eksport til Fællesskabet i perioden fra 1. juli 2003 til 30. juni 2004

— omsætningen i lokal valuta og den mængde (i tons) af den pågældende vare, der solgtes på hjemmemarkedet i perioden fra 1. juli 2003 til 30. juni 2004

— hvorvidt selskabet ønsker at kræve en individuel margen (2) (individuelle margener kan kun kræves af producenter)

— selskabets nøjagtige aktiviteter med hensyn til produktionen af den pågældende vare

— navne på alle forretningsmæssigt forbundne selskaber (3), som er involveret i produktionen og/eller salget (på eksport- og/eller hjemmemarkedet) af den pågældende vare, samt disse selskabers nøjagtige aktiviteter

— alle andre relevante oplysninger, der vil hjælpe Kommissionen ved udtagningen af stikprøven

— en angivelse af, hvorvidt selskabet eller selskaberne indvilger i at indgå i stikprøven, hvilket indebærer besvarelse af et spørgeskema samt accept af besøg med henblik på kontrol af besvarelsen.

For at indhente de oplysninger, som den anser for nødvendige for at udtage stikprøven af eksportører og producenter, vil Kommissionen desuden kontakte myndighederne i eksportlandene og alle kendte sammenslutninger af eksportører og producenter.

ii) Udtagning af stikprøver af importører

For at gøre det muligt for Kommissionen at afgøre, om det er nødvendigt at udtage stikprøver, og i bekræftende fald at udtage disse, anmodes alle importører eller deres repræsentanter om at give sig til kende over for Kommissionen og afgive følgende oplysninger om deres selskab eller selskaber inden for den frist, der er fastsat i punkt 6.b)i) i denne meddelelse, og i det format, der er angivet i punkt 7 i denne meddelelse:

— navn, adresse, e-mail-adresse, telefon-, fax- og/eller telexnummer samt kontaktperson

— selskabets samlede omsætning i euro i perioden 1. juli 2003 til 30. juni 2004

— det samlede antal ansatte

— selskabets nøjagtige aktiviteter med hensyn til den pågældende vare

— mængden i tons og værdien i euro af importen til og videresalget i Fællesskabet af den pågældende vare med oprindelse i Folkerepublikken Kina, Indonesien, Malaysia, Filippinerne, Taiwan, Thailand og Vietnam i perioden 1. juli 2003 til 30. juni 2004

— navne på alle forretningsmæssigt forbundne selskaber, som er involveret i produktionen og/eller salget af den pågældende vare, samt disse selskabers nøjagtige aktiviteter

— alle andre relevante oplysninger, der vil hjælpe Kommissionen ved udtagningen af stikprøven

— en angivelse af, hvorvidt selskabet eller selskaberne indvilger i at indgå i stikprøven, hvilket indebærer besvarelse af et spørgeskema samt accept af besøg med henblik på kontrol af besvarelsen.

For at indhente de oplysninger, som den anser for nødvendige for at udtage stikprøven af importører, vil Kommissionen desuden kontakte alle kendte sammenslutninger af importører.

iii) Stikprøver af producenter i Fællesskabet

I betragtning af det store antal producenter i Fællesskabet, der støttede klagen, vil Kommissionen undersøge spørgsmålet om den skade, der er forvoldt EF-erhvervsgrenen, ved hjælp af stikprøver.

For at gøre det muligt for Kommissionen at udtage en stikprøve anmodes alle producenter i Fællesskabet om at afgive følgende oplysninger om deres selskab eller selskaber inden for den frist, der er fastsat i denne meddelelses punkt 6.b)i):

— navn, adresse, e-mail-adresse, telefon-, fax- og/eller telexnummer samt kontaktperson

— selskabets samlede omsætning i euro i perioden 1. juli 2003 til 30. juni 2004

— selskabets nøjagtige aktiviteter med hensyn til produktionen af den pågældende vare

— værdien i euro af salget af den pågældende vare på fællesskabsmarkedet i perioden 1. juli 2003 til 30. juni 2004

— mængden i tons af salget af den pågældende vare på fællesskabsmarkedet i perioden 1. juli 2003 til 30. juni 2004

— mængden i tons af produktionen af den pågældende vare i perioden 1. juli 2003 til 30. juni 2004

— navne på alle forretningsmæssigt forbundne selskaber, som er involveret i produktionen og/eller salget af den pågældende vare, samt disse selskabers nøjagtige aktiviteter

— alle andre relevante oplysninger, der vil hjælpe Kommissionen ved udtagelsen af stikprøven

— en angivelse af hvorvidt selskabet eller selskaberne indvilger i at indgå i stikprøven, hvilket indebærer besvarelse af et spørgeskema samt accept af besøg med henblik på kontrol af besvarelsen.

iv) Endelig udtagelse af stikprøverne

Alle interesserede parter, der ønsker at afgive relevante oplysninger vedrørende udtagelsen af stikprøven, skal gøre dette inden for den frist, der er fastsat i denne meddelelses punkt 6.b)ii).

Kommissionen agter at foretage den endelige udvælgelse af stikprøverne, når den har konsulteret de berørte parter, der har givet udtryk for vilje til at indgå i stikprøven.

Selskaber, som indgår i stikprøverne, skal besvare et spørgeskema inden for den frist, der er fastsat i punkt 6.b)iii) i denne meddelelse, og skal samarbejde i forbindelse med undersøgelsen.

Hvis der ikke udvises tilstrækkelig samarbejdsvilje, kan Kommissionen basere sine undersøgelsesresultater på de foreliggende faktiske oplysninger, jf. artikel 17, stk. 4, og artikel 18 i grundforordningen.

b) Spørgeskemaer

For at indhente de oplysninger, som Kommissionen anser for nødvendige i forbindelse med sin undersøgelse, vil den sende spørgeskemaer til de virksomheder i erhvervsgrenen i Fællesskabet, der indgår i stikprøven, og til alle producentsammenslutninger i Fællesskabet, til eksportørerne og producenterne i stikprøven i Folkerepublikken Kina og Taiwan, til eksportørerne og producenterne i Indonesien, Malaysia, Filippinerne, Thailand og Vietnam, til alle sammenslutninger af eksportører og producenter, til importørerne i stikprøven, til alle sammenslutninger af importører, som er nævnt i klagen, og til myndighederne i de pågældende eksportlande.

i) Eksportører og producenter i Indonesien, Malaysia, Filippinerne, Thailand og Vietnam

Alle sådanne interesserede parter bør straks og senest inden for den frist, der er fastsat i denne meddelelses punkt 6.a)i), kontakte Kommissionen på telefax for at finde ud af, om de er anført i klagen, og om nødvendigt anmode om et spørgeskema, da fristen i denne meddelelses punkt 6.a)ii) gælder for alle sådanne interesserede parter.

ii) Eksportører og producenter i Folkerepublikken Kina og Taiwan, som anmoder om fastsættelse af en individuel margen

Eksportører og producenter i Folkerepublikken Kina og Taiwan, der anmoder om fastsættelse af en individuel margen med henblik på anvendelse af artikel 17, stk. 3, og artikel 9, stk. 6, i grundforordningen, skal indgive et udfyldt spørgeskema inden for den frist, der er fastsat i denne meddelelses punkt 6.a)ii). De skal derfor anmode om et spørgeskema inden for den frist, der er fastsat i denne meddelelses punkt 6.a)i). Sådanne parter skal imidlertid vide, at hvis der udtages stikprøver for eksportører og producenter, kan Kommissionen alligevel beslutte ikke at tildele dem en individuel margen, hvis antallet af eksportører og producenter er så stort, at en individuel undersøgelse vil være unødvendigt besværlig og forhindre en rettidig afslutning af undersøgelsen.

c) Indsamling af oplysninger og afholdelse af høringer

Alle interesserede parter opfordres til at give udtryk for deres mening skriftligt, afgive andre oplysninger end besvarelser af spørgeskemaerne og fremlægge dokumentation herfor. Disse oplysninger og dokumentationen herfor skal være Kommissionen i hænde inden for den frist, der er fastsat i denne meddelelses punkt 6.a)ii).

Kommissionen kan desuden høre interesserede parter mundtligt, hvis de fremsætter anmodning herom og påviser, at der er særlige årsager til, at de bør høres. En sådan anmodning skal fremsættes inden for den frist, der er fastsat i denne meddelelses punkt 6.a)iii).

d) Valg af land med markedsøkonomi

I overensstemmelse med artikel 2, stk. 7, litra a), i grundforordningen påtænkes det at vælge Indien som et passende tredjeland med markedsøkonomi med henblik på at fastsætte den normale værdi for Folkerepublikken Kina og Vietnam. Interesserede parter opfordres til at fremsætte bemærkninger om rimeligheden af dette valg inden for den specifikke frist, der er fastsat i denne meddelelses punkt 6.c).

e) Markedsøkonomisk status

For de producenter i Folkerepublikken Kina og Vietnam, som hævder og fremlægger tilstrækkeligt bevis for, at de arbejder på markedsøkonomiske vilkår, dvs. at de opfylder kriterierne i artikel 2, stk. 7, litra c), i grundforordningen, vil den normale værdi blive fastsat i henhold til artikel 2, stk. 7, litra b), i grundforordningen. Producenter, som ønsker at fremsætte behørigt underbyggede krav, skal gøre dette inden for den frist, der er fastsat i denne meddelelses punkt 6.d). Kommissionen vil sende formularer til alle producenter i Folkerepublikken Kina og Vietnam, som enten indgår i stikprøven eller er nævnt i klagen, til alle sammenslutninger af eksportører og producenter, som er nævnt i klagen, samt til de kinesiske og vietnamesiske myndigheder.

5.2. Procedure for vurderingen af Fællesskabets interesser

Hvis påstanden om, at der forekommer dumping og forvoldes væsentlig skade som følge heraf, bekræftes, vil der i overensstemmelse med artikel 21 i grundforordningen blive truffet en afgørelse om, hvorvidt det ikke vil stride mod Fællesskabets interesser at indføre antidumpingforanstaltninger. Erhvervsgrenen i Fællesskabet, importørerne, deres repræsentative sammenslutninger, repræsentative brugere og repræsentative forbrugerorganisationer kan derfor give sig til kende og stille oplysninger til rådighed for Kommissionen inden for den generelle frist, der er fastsat i denne meddelelses punkt 6.a)ii), hvis de dokumenterer, at der er en objektiv forbindelse mellem deres aktiviteter og den pågældende vare. De parter, der har handlet i overensstemmelse hermed, kan inden for den frist, der er fastsat i denne meddelelses punkt 6.a)iii), anmode om at blive hørt, idet de skal angive de særlige årsager til, at de bør høres. Det skal bemærkes, at der kun vil blive taget hensyn til oplysninger, der indgives i henhold til artikel 21, hvis de på indgivelsestidspunktet støttes med faktuelle oplysninger.

6. Frister

a) Generelle frister

i) Parter, der anmoder om et spørgeskema eller en anden formular

Alle interesserede parter bør anmode om et spørgeskema eller en formular så hurtigt som muligt og senest 10 dage efter offentliggørelsen af denne meddelelse i Den Europæiske Unions Tidende.

ii) Parter, der ønsker at give sig til kende og indsende besvarelser af spørgeskemaer og alle andre oplysninger

Medmindre andet er angivet, skal alle interesserede parter give sig til kende over for Kommissionen, fremsætte deres synspunkter og afgive besvarelser af spørgeskemaer eller alle andre oplysninger senest 40 dage fra datoen for offentliggørelsen af denne meddelelse i Den Europæiske Unions Tidende, hvis der skal tages hensyn til deres bemærkninger i forbindelse med undersøgelsen. Opmærksomheden henledes på, at udøvelsen af de fleste proceduremæssige rettigheder, der er fastsat i grundforordningen, afhænger af, at den berørte part giver sig til kende inden for den nævnte frist.

Selskaber, der er udvalgt til at indgå i en stikprøve, skal indgive besvarelser af spørgeskemaer inden for de frister, der er fastsat i denne meddelelses punkt 6.b)iii).

iii) Høringer

Interesserede parter kan også anmode om at blive hørt af Kommissionen inden for samme frist på 40 dage.

b) Specifik frist vedrørende udtagning af stikprøver

i) De oplysninger, der er nævnt i punkt 5.1.a)i), 5.1.a)ii) og 5.1.a)iii) vedrørende stikprøver, skal være Kommissionen i hænde senest 15 dage efter offentliggørelsen af denne meddelelse i Den Europæiske Unions Tidende, da Kommissionen påtænker at konsultere berørte parter, som har givet udtryk for vilje til at indgå i en stikprøve, om den endelige udtagning af denne inden for 21 dage fra offentliggørelsen af denne meddelelse i Den Europæiske Unions Tidende.

ii) Alle andre oplysninger af relevans for udtagningen af stikprøven som omhandlet i punkt 5.1.a)iv) skal være Kommissionen i hænde senest 21 dage efter offentliggørelsen af denne meddelelse i Den Europæiske Unions Tidende.

iii) Besvarelserne af spørgeskemaerne fra parter, der indgår i stikprøven, skal være Kommissionen i hænde senest 37 dage efter meddelelsen om, at de indgår i stikprøven.

c) Specifik frist for valg af land med markedsøkonomi

Parter i undersøgelsen kan fremsætte bemærkninger til hensigtsmæssigheden af valget af Indien, der som nævnt i denne meddelelses punkt 5,1.d) anses for at være et passende valg af land med markedsøkonomi med henblik på fastsættelsen af den normale værdi for Folkerepublikken Kina og Vietnam. Disse bemærkninger skal være Kommissionen i hænde senest 10 dage efter offentliggørelsen af denne meddelelse i Den Europæiske Unions Tidende.

d) Specifik frist for indgivelse af krav om markedsøkonomisk status og/eller individuel behandling

Behørigt underbyggede krav om markedsøkonomisk status (som omhandlet i denne meddelelses punkt 5.1.e)) og/eller individuel behandling i henhold til grundforordningens artikel 9, stk. 5, skal være Kommissionen i hænde senest 15 dage fra offentliggørelsen af denne meddelelse i Den Europæiske Unions Tidende.

7. Skriftlige bemærkninger, besvarelser af spørgeskemaer og korrespondance

Alle bemærkninger og anmodninger fra interesserede parter indgives skriftligt (ikke i elektronisk form, medmindre andet er angivet) med angivelse af den interesserede parts navn, adresse, e-mail-adresse og telefon-, fax- og/eller telexnummer. Alle skriftlige redegørelser, herunder de oplysninger, der anmodes om i denne meddelelse, besvarelser af spørgeskemaet og korrespondance, som de interesserede parter videregiver som fortroligt materiale, skal forsynes med påtegningen »Fortroligt« (4) og skal i overensstemmelse med artikel 19, stk. 2, i grundforordningen ledsages af et ikke-fortroligt sammendrag, som skal forsynes med påtegningen »Kan konsulteres af interesserede parter«.

Kommissionens postadresse:

Europa-Kommissionen Generaldirektoratet for Handel Direktorat B Kontor J-79 5/16 B-1049 Bruxelles Fax (32-2) 295 65 05 Telex COMEU B 21877.

8. Manglende samarbejdsvilje

I tilfælde, hvor en interesseret part nægter at give adgang til de nødvendige oplysninger eller undlader at meddele dem inden for de fastsatte frister eller lægger væsentlige hindringer i vejen for undersøgelsen, kan der træffes foreløbige eller endelige afgørelser, positive eller negative, på grundlag af de foreliggende faktiske oplysninger, jf. artikel 18 i grundforordningen.

Hvis det konstateres, at en interesseret part har afgivet forkerte eller misvisende oplysninger, vil der blive set bort fra disse oplysninger, og de foreliggende faktiske oplysninger kan benyttes. Hvis en interesseret part ikke samarbejder eller kun delvis samarbejder, og resultaterne af undersøgelsen derfor baseres på de foreliggende faktiske oplysninger i henhold til grundforordningens artikel 18, kan resultatet være mindre gunstigt for den pågældende part, end hvis den havde udvist samarbejdsvilje.

9. Tidsplan for undersøgelsen

Undersøgelsen vil i henhold til artikel 6, stk. 9, i grundforordningen blive afsluttet senest 15 måneder efter offentliggørelsen af denne meddelelse i Den Europæiske Unions Tidende. I henhold til artikel 7, stk. 1, i grundforordningen kan midlertidige foranstaltninger senest indføres 9 måneder efter offentliggørelsen af denne meddelelse i Den Europæiske Unions Tidende.

(1) EFT L 56 af 6.3.1996, s. 1.

(2) Der kan fremsættes ønske om individuelle margener i henhold til grundforordningens artikel 17, stk. 3, for selskaber, der ikke indgår i stikprøven, grundforordningens artikel 9, stk. 5, vedrørende individuel behandling i sager, der berører lande uden markedsøkonomi, og grundforordningens artikel 2, stk. 7, litra b), for selskaber, der gør krav på markedsøkonomisk status. Bemærk, at anmodninger om individuel behandling kræver en ansøgning i henhold til grundforordningens artikel 9, stk. 5, og at anmodninger om markedsøkonomisk status kræver en ansøgning i henhold til grundforordningens artikel 2, stk. 7, litra b).

(3) Udtrykket forretningsmæssigt forbundne selskaber er defineret i artikel 143 i Kommissionens forordning (EØF) nr. 2454/93 om gennemførelsesbestemmelser til EF's toldkodeks (EFT L 253 af 11.10.1993, s. 1).

(4) Dette betyder, at dokumentet kun er til intern brug. Det er beskyttet i henhold til artikel 4 i Europa-Parlamentets og Rådets forordning (EF) nr. 1049/2001 (EFT L 145 af 31.5.2001, s. 43). Det er et fortroligt dokument i henhold til artikel 19 i Rådets forordning (EF) nr. 384/96 (EFT L 56 af 6.3.1996, s. 1) og artikel 6 i WTO-aftalen om gennemførelse af artikel VI i GATT 1994 (antidumpingaftalen).